钦定古今图书集成/明伦汇编/氏族典/第385卷 > 李纲
## 钦定古今图书集成/明伦汇编/氏族典/第385卷 > 李纲

按《唐书李纲传》：“纲字文纪，观州蓨人。始名瑗，慕张纲
为人，改焉。仕周，为齐王宪参军事。宣帝将杀宪，召僚
属诬左其罪，纲矢死无挠辞。及宪诛，露车载尸，故吏
奔匿，纲抚棺号恸，为瘗讫，乃去。事隋，为太子洗马，擢
尚书右丞。时杨素、苏威用事，纲据正不诡迎随，素等
憾之。会大将军刘方讨林邑，素言林邑非纲不可任”，
遂署行军司马。军还，不得调，屏居鄠。大业末，贼帅何
潘仁劫为长史。高祖平京师，纲上谒，授丞相府录事
参军，封新昌县公。受禅，拜礼部尚书，兼太子詹事。纲
在东宫，太子建成，尢加礼。后太子寖狎亡赖，猜间朝
廷，纲频谏不见听，遂乞骸骨。帝谢曰：“知公直士，幸卒
辅吾儿。”乃拜太子少保，尚书、詹事如故。纲固请老，优
诏解尚书。贞观四年，复为少师。明年卒，赠开府仪同
三司，谥贞。孙安仁、安静。